
Bemutatjuk iskolánk új igazgatóját!
Szeretnénk bemutatni iskolánk új igazgatóját, Farkas Györgyöt. Köszönjük, hogy fogadott minket irodájában, elég furcsa érzés, mert egy ilyen „szürke” diák, mint amilyenek mi is vagyunk, akkor kerül csak be az igazgatói irodába, ha fejmosást kap valamiért.

Az Igazgató Úrral nemrég jelent meg egy interjú a Tizenhetedik Kerületi Online-ban, úgyhogy megpróbálunk valami mást kérdezni. (http://www.youtube.com/watch?v=BDmvGeVKlcA&feature=player_embedded#t=255)
Mikor és hol született az Igazgató Úr? A kerületben lakik?

Karcagon, egy Szolnok megyei kisvárosban születtem 1964-ben. 1976-ban költözött a családunk Budapestre, azóta élek itt. A XVII. kerületbe csak dolgozni járok, bár szívesen laknék is itt, mert szép a környék.

Hova járt iskolába, és milyen tanuló volt?

Akkoriban még csak négy évfolyamos gimnáziumok léteztek, én is egy ilyenbe kerültem. Óbudán az Árpád Gimnáziumba jártam. Jó suli volt, közvetlenül a katonavárosi amfiteátrum mellett. A testnevelés óráink egy részét ott tartották meg, volt hely a futásra bőven. Akkor kezdtem megérezni az ókori olimpiák hangulatát. A tanulással nem volt különösebb problémám. Kis túlzással azt is mondhatnám, hogy szerettem tanulni. A legtöbb tantárgyat szívesen tanultam. Még a matekot is, pedig ahhoz nem volt nagy affinitásom. De azért ötösre csak leérettségiztem belőle. Furcsa, de talán a rajzóráktól féltem leginkább. Körző nélkül a köreim leginkább egy idétlen tojáshoz hasonlítottak, s a legjobban sikerült képemről is azt hitték, hogy egy óvodás rajzolta. Szerencsém, hogy rendes tanárt fogtam ki, aki nem forszírozta a szabadkézi rajzot. Nekem megengedte, hogy montázsokat ragasszak színes újságpapírokból. Az valamivel jobban ment. Szerinte.
Nagyban meglendítené Igazgató Úr népszerűségét, ha mesélne valami olyasmit, hogy pl. igazgatói intőt kapott, vagy osztályfőnökit, esetleg megbukott mondjuk matekból?! 

Tud mesélni valami jó kis sztorit ?

[image: image11.wmf]Intőkre nem emlékszem, sajnos. Lehet, hogy jó gyerek voltam? Bukni sem buktam semmiből, bár a gimnáziumban kémiából egyszer kettes közeli állapotba jutottam. Nem szerettem azt a tárgyat, mert mindig kísérleteztünk, a vegyszerek szagától pedig megfájdult a fejem. Szó szerint fizikai fájdalmat okoztak ezek az órák. Nem csoda, hogy kevesebb lelkesedéssel tanultam a tárgyat. De aztán év végére összekaptam magam, bemagoltam a képleteket meg a periódusos rendszert, és sikerült kicsit feljebb lendíteni azt az osztályzatot. Persze a Nobel-díjtól így is messze maradtam. 
Elért valamilyen versenyen kimagasló helyezést?

Kimagaslót sajnos nem. Ennek az lehet az oka, hogy mindenáron matematikából akartak versenyeztetni (matek tagozatos osztályba jártam ugyanis). Indultam is szorgalmasan, de aztán kiderült, hogy tévedés volt az egész – a matekot nem nekem találták ki. Az utolsó évben nyertem kerületi versenyt történelemből, de azzal nem büszkélkedem. Valami munkásmozgalmas, népi demokráciás témából kellett indulni, s olyan könyveket olvasni, amiket ma már nem szívesen ajánlanék senkinek sem.

Tartja a kapcsolatot régi gimnazista osztálytársaival?

Ritkán találkozunk. Nemrég volt a 25 éves érettségi találkozónk, akkor mindannyian részt vettünk a volt gimnáziumunk ballagásán. Sőt, abban az évben osztálykirándulást is szerveztünk magunknak, kétnaposat, tábortűzzel, focimeccsekkel, sok beszélgetéssel.

Mióta dolgozik az iskolában? Mióta igazgatta az esti tagozatot?

1993 szeptemberétől tanítok a Balassiban. Mondhatni velem együtt indult a nyolc évfolyamos képzés. Ráadásul az osztályfőnöke lehettem az egyik elsőként indult nyolc évfolyamos osztálynak, 2001-ben érettségiztek. Rájuk mindig szívesen emlékezem.

Az esti (pontosabban levelező) tagozatot négy és fél évig vezettem igazgatóhelyettesként. A levelezős ügyek mellett más iskolai feladatok irányítását is végeztem. 

Hol dolgozott még?

A Balassi a második munkahelyem. Előtte Pécelen tanítottam néhány évig az ottani szakközépiskolában.

Már diák korában is szerette a történelmet?

Több tantárgyat is szerettem, de mind közül a történelem érdekelt leginkább. Emlékszem, hogy a tankönyveket mi is augusztus végén vettük meg. Mire szeptemberben beültem az első órára, addigra már kiolvastam a történelemkönyvet. Valószínűleg az is számított, hogy jó tanáraim voltak a gimnáziumban, akik megszerettették velem ezt a tantárgyat.

Megtudhatunk valamit a családjáról?

Egy fiam van, aki viszont kettővel is felér. A Neumannba jár, idén tizedikes. A tanuláson kívül sok mindennel foglalkozik, egyebek mellett igazolt kézilabdázó. Úgyhogy a szabadidőm jelentős részét az ő meccsein való szurkolás teszi ki. Nemrég választották meg csapatkapitánynak, ezért duplán szorítok neki.

Köztudott az Igazgató Úrról, hogy sokat dohányzik. Hány éves volt, amikor elszívta az első cigarettát? És hol? Az iskolai wc-ben, vagy a bokrok tövében? Mit szólt az anyukája, amikor megtudta, hogy dohányzik?

Nem örült neki, mondanom sem kell. Most sem örül neki, és igaza van. Már én is bánom, hogy rászoktam, higgyétek el, semmi jó nincs benne. A kérdés többi részére válaszolva: húsz éves is elmúltam, amikor először rágyújtottam. Úgyhogy az iskolai WC vagy a bokrok töve mint dohányzási helyszín kimaradt az életemből. Most azt szeretném, ha a dohányzás maradna ki az életemből. Tapasztalatból mondom, hogy nem jó dolog ilyesmiktől függeni. Ha sikerül ettől a szenvedélytől megszabadulnom, talán újra lefutom a félmaratoni távot. Vagy legalább a felét.

Szeretnénk leszögezni, hogy a dohányzás súlyosan károsítja az egészséget, betegséget vagy halált is okozhat! - szerk.

Igazgató Úr hogyan büntetné azt a diákot, akit dohányzáson kapnak mondjuk az udvaron?

Szigorúan a Házirend szerint…

Különböző pletykák terjengnek az iskolában, hogy változtatásokat szeretne bevezetni. Az egyik ilyen, hogy ismét kötelező lesz az iskolaköpeny. A hetedikes lányoknak biztosan Abigél (kötelező olvasmány) jut az eszébe. Nem nagyon tudom magunkat elképzelni, fityulával a fejünkön, térdig érő köpeny, csőnadrág, Converse cipő….! A tanárok is „munkaköpenyben” lesznek? Most első kézből tudhatjuk meg, hogy mi az igazság:

Kíváncsi lennék rá, hogy kinek az agyából pattant ki ez az „ötletem”. Én biztos nem gondoltam ilyesmire. Szerintem ma már nem is lehet ilyen iskolaköpenyt kapni, úgyhogy külön varrodát kellene nyitni a közelben, hogy el tudja látni a majd’ hatszáz balassis diákot köpenyekkel. Az igaz, hogy néhány lánynak jót tenne, ha visszatérne az iskolaköpenyes korszak, de az ő problémájukat más módon is megoldhatjuk. Mondjuk öltözködési tanácsadással…

Másik hír ami, terjeng a suliban, hogy megszűnik az „első óra” 7:30-kor és minden nap mindenkinek 7:45 kor fog kezdődni a tanítás, mert az Igazgató Úr nem szeret korán kelni. Mi az igazság? Milyen változtatásokat tervez még?

[image: image13.wmf]Mind a két hír igaz. Valóban nem szeretek korán kelni. (Ki szeret?) De csak ezért nem írnám át a csengetési rendet. A 7:45-ös kezdésen azért gondolkodunk, hogy a szomszédos Békésy Szakközépiskolával összehangoljuk a tanítási óráink időpontjait. Erre azért lenne szükség, mert mindkét iskolában vannak olyan tanárok, akik áttanítanak a másikba. Könnyebb lenne az órarendet összehangolni, ha egyforma időpontokban kezdődnének az órák. Ehhez a Házirendet is módosítani kell, amihez többek között a Diákönkormányzat egyetértését is be kell szerezni. A közeljövőben meg fogjuk tárgyalni velük is ezt a kérdést. Egy biztos: 2009-ben még a megszokott rend szerint folyik a tanítás.

Ha már a változtatásoknál tartunk: szeretném, ha a diákok több helyen hozzáférnének számítógéphez, internethez. Tervezzük, hogy az iskolai könyvtárba is telepítünk néhány gépet. Ehhez előbb nyernünk kell egy beadott pályázaton, s ha ez sikerül, talán karácsonyra be is üzemelhetjük az új gépeket. 
Nemrég láttam egy motorost jönni az iskolába, bőrszerkóban. Amikor levette a sisakját, az Igazgató Úr volt az. Milyen motorja van, és mióta motorozik?

Most éppen egy 600-as Suzuki, amihez már elkél a motoros ruha. Kisebb – nagyobb megszakításokkal 25 éve motorozom, persze csak a hobby szintjén. 

Be szokta tartani a KRESZ-szabályokat, vagy néha-néha azért odalép a gáznak?

A motoron nem tapossuk, hanem húzzuk a gázt, jobb kézzel. Igyekszem betartani az előírásokat, persze ez nem mindig könnyű. Gyorshajtás? Ezeknek a sornégyes motoroknak egy hibájuk van: szeretnek gyorsan menni. Én igyekszem visszafogni az enyémet – több-kevesebb sikerrel. 
(Riporter: Na most kiderült, hogy még sosem motoroztam…)

Hol volt motorral a legmesszebb? 

Leginkább határokon belül maradok, de azért néhány felvidéki út is belefért. Egyszer bejártam fél Erdélyt, és ha már arra jártam, a Fekete-tengerig meg sem álltam. De ez még régebben, az előző motorommal történt.

Az igazgatás mellett tanít még történelmet osztályokban?

Igen, az egyik tizenkettedikes csoportot tanítom, heti hét órában. Szívesen vállalnék többet, de sajnos egy igazgatónak nem lehet több órája. Pedig szeretem tanítani a történelmet, szerintem ez a legszebb tantárgy.

Az iskola menzáján étkezik?

Még 1993-ban kipróbáltam. Két hét után arra az elhatározásra jutottam, hogy inkább nem sétálok annyit ebéd előtt.

(Riporter: ez egy diplomatikus válasz)


Mi a kedvenc étele? Tud főzni?

Általában kevés időm marad az evésre. Úgyhogy mire az asztal közelébe jutok, annyira éhes vagyok, hogy majdnem mindegy, mit eszem. A „Vacsoracsatára” azért nem neveznék be, de egy rántott húst sült krumplival bármikor összedobok. A fiam szerint „ehető” tojásrántottát és bolognai spagettit csak én tudok készíteni. 

Ha lenne egy varázsszőnyege, amin oda repülhetne, ahová szeretne, hova menne?

Hát, nem is tudom. Ha lenne, valószínű, csak ide – oda repülgetnék vele. Elvégre ritkán ül az ember varázsszőnyegen. Jobban belegondolva: Egyiptomba azért elszállnék a szőnyeggel. Kíváncsi lennék a piramisokra, a Királyok völgyére, II. Ramszesz múmiájára, a luxori templomra meg a nílusi krokodilra.

[image: image14.wmf]
Hisz az ufókban?

A klasszikus ufókban nem igazán. Itt, a Földön nem valószínű, hogy köztünk járnának. Az viszont lehetséges, hogy létezik Földön kívüli civilizáció. Ez egy olyan érdekes kérdés, amin az ember szeret eltöprengeni. 

Sportol valamit szabadidejében?

Sajnos, egyre ritkábban jut rá idő. Focizni és biciklizni szoktam néha. Egy meccset azért biztos bevállalnék az új műfüves pályán…

Mi a kedvenc filmje? Jár-e moziba? 

Moziba átlag 10 évente egyszer jutok el. Bacsó Péter Tanúja az a film, amit többször végignéztem, és legutóbb is tetszett. 

Melyik a kedvenc történelmi kora és miért?

Majdnem mindegyik korszak kedvenc, könnyebb lenne azokat felsorolni, amiket kevésbé kedvelek. De ha már mindenképp választanom kell, akkor kettőt hadd említsek. Az ókori Róma az egyik, a huszadik századi magyar történelem a másik. A római egy szép, kerek egész történet, tele izgalmas figurákkal, csodálatos alkotásokkal. A magyarság elmúlt évszázada a talányok hosszú sora. A „mi lett volna, ha…” típusú kérdések izgalma. Ez az a kor, amit még másként tanultam és másként tanítom, hiszen már tanár voltam, amikor átértékelték a történészek. A legtöbb új felfedezést ezzel kapcsolatban tettem. Csak egy példa: mi még „ellenforradalomként” tanultuk 1956-ot a gimnáziumban. Így kellett akkor tanítsák, mint valami rossz dolgot. Aztán egyre több olyan könyvhöz lehetett hozzáférni, amiből megtudhattuk az igazságot. Megszereztem és elolvastam az összest. Ma már forradalomként és szabadságharcként tanítjuk ’56-ot. Az „átértékelést”, az igazság keresésének izgalmát magam is átélhettem. Ezért aztán ez a korszak nekem sokkal többet jelent egyszerű tankönyvi szövegnél.

Gyűjt-e valamit? Szalvéta, bélyeg vagy kisvasút?

Gyermekkoromban bélyeget. De egyszer valamikor kölcsönadtam valakinek a gyűjteményemet, s azóta nem találom.

Nézi a tv sorozatokat?

Nincs rá időm. De ha lenne, valószínű, akkor se nézném. 

Játszik valami hangszeren?

Általános iskolás koromban öt évig zongoráztam. Rég volt. Most már legföljebb szemmel verem a billentyűket.

Van valamilyen háziállata?

Nincs.

Ismer közösségi honlapokat mint pl. iwiw,  myvip, vagy facebook?

Tudom, hogy léteznek ilyenek, de nem élek velük.

Üzen valamit a diákoknak azon kívül, hogy ne dohányozzanak, tartsák be a házirendet, és tanuljanak szorgalmasan?

Amit az évnyitón is mondtam. Dolgozzanak keményen, vegyék komolyan a tanulást, mert ezzel veszik komolyan saját magukat. Képletesen szólva: ha most nem futják meg a leggyorsabb köröket, később már nem lesznek erre képesek. Tudást pótolni felnőtt fejjel nagyon nehéz. De a szórakozás, a kikapcsolódás is fontos – ha azt a jól végzett munka öröme kíséri. Szeretném, ha minél több értelmes és szórakoztató szabadidős program várná a diákokat. Érezzék magukat jól a saját közösségükben. És legyenek büszkék arra, hogy Balassisok.

Remélem, hogy nem sűrűn leszünk „idézve” ide az irodába,  köszönjük a riportot!

Riport: „Ritka sportot űzök!”

Kérlek mutatkozz be! 
Lipták Zoltán vagyok, 11.C.

Mesélj arról, hogy milyen érdekes sportot űzöl, de úgy, hogy a magamfajta lányok akik focilabdát csak a tv-ben láttunk, mi is értsünk belőle valamit. (akiknek gőze sincs arról, hogy miről is van szó, nézze meg ezt a videót: http://www.youtube.com/user/LippiTrixFreestyle)
A freestyle foci konkrétan a focilabdával való zsonglőrködés, ez egy teljesen egyéni sportág, a trükkök alatt a Ronaldinho-féle mutatványok egy magasabb szintű formáját értik.
Minden apa álma, hogy fia ismert focista legyen. Hogy van ez nálad? Apukád álmodozott arról, hogy a fia legyen freestyle-os, az mégis kevesebb helyet foglal itthon a kertben, mint egy focipálya?
Apukám nem igazán rajongott a fociért, és ezért nálam nem volt ilyesfajta álom, de fociztam egyesületekben is, de végül ennél a sportnál kötöttem ki.
Mit szólt anyukád? Gondolom több méregdrága cipőt használsz el, mint mondjuk egy sakkozó….
Igen, a cipőimet általában 3 hónap alatt elhasználom, de itt nemcsak a cipő, hanem a labda is elég komoly pénzbe kerül, de azt elég csak egyszer megvenni.
Akkor fontos, hogy milyen a cipő, meg a labda vagy mezítláb is menne, gumilabdával?
A cipő akármilyen lehet, főleg terem talpú focicipőben csináljuk, de a lényeg, hogy kényelmes legyen. Mezítláb, se zokniban nem szoktuk lenni, mivel így könnyebb egy figurát megcsinálni. A labda az a hagyományos 5-ös méretű focilabda.
Van testvéred? Ő mit sportol?
Van testvérem, ő nemrég kezdett el teniszezni. Nem Balassis.
Hova jártál általánosba és mikor kezdted a freestylet?
A Kertvárosi Általános Iskolába jártam, a Freestyle-t 2008-ban kezdtem a nyár közepén.
Hogy mérik a teljesítményedet percre,  pattogtatás db. számra vagy megvan hogy melyik „figura” hány pontot ér?
Pontrendszer és egyéb "teljesítménymérő" nincs ebben a sportban, a freestyle 3 fő részre tagolódik "sitting" ülve, az "upper" a felsőtesttel, és a "low-air body" végzendő trükkökből állnak. Magyarországon a "low-air" számít a legjobban, a trükkök nehézségét nem lehet pontban mérni, a kerülések száma és iránya számít, illetve a trükk szépsége/stílus. Illetve a sok egymáshoz kötött trükköt kombonak hívjuk, minél hosszabb annál több a tudás. A zsűri általában freestylerekből áll, de lehetséges, hogy nem, ilyenkor  minél kreatívabb trükköket kell csinálni, ezért találták ki a felsőtesttel végezendő trükköket.
Van olyan „figura” amit magadtól találtál ki?
Van saját trükköm, ez egy ülve végzendő trükk, két kerülésből áll "magellan" a neve.

Hol voltál legutóbb versenyen és milyen helyezést értél el?
2009-ben eddig két verseny volt, a magyar Red Bull Street Style selejtező, melyen eldőlt, hogy ki képviseli hazánkat a döntőn Dél-Afrikában.  Én a legjobb 16 közé jutottam be. A másik verseny egy videós verseny volt, amelyet a magyar freestyle közösség szervezett meg, ezen a versenyen 4. helyezést értem el.

Van ebben a sportban „példaképed”?
Természetesen van, "Fx", polgári nevén Sűrű Tamás, aki megnyerte a magyar versenyt.

Van valami korhatár?
Korhatár nincsen, de a magasság az egy nagy előny ebben a sportban, így általában ezt a 13 éves kortól szokták elkezdeni.

Hol tudsz gyakorolni, gondolom nem otthon a nappaliban?
A gyakorlás az akárhol lehetséges, ha hétköznap van, akkor általában a ház előtti utcán, de hétvégenként, többen összegyűlünk és csak egy sima beton vagy aszfalt terepre van szükségünk.

Van edződ, vagy csak úgy magadtól gyakorolsz? Tagja vagy valamelyik sportegyesületnek?
Edzőm nincsen, a profik videóiból tanulok. Nem vagyok tagja semmiféle foci egyesületnek, mivel az nem köthető össze ezzel a sporttal.

Napi hány órát kell pattogtatnod?
Napi szinten nincs időm űzni a lasztit, de megpróbálok minél többet a labda közelében lenni, egy héten 2-3-szor edzek, olyan 4-6 órát általában.

Ezek olyan pénzdíjas versenyek, mint pl. a tenisz?
Nevezési díj nincsen, a szponzorok (pl. a Redbull) állja az egész versenyt… a díj az a freestyle világbajnokságra való kijutás ezen felül  pénznyeremény, vagy ruházati, elektronikai cikkek. De sokan nem ezért csináljuk.

Magyarországon hányan űzik még ezt a sportot?
A magyar mezőny a világon talán a legerősebb, 50-60-n vagyunk az országban.

Lányversenyző is van? (nyugi nem akarok benevezni!)
Egyetlen egy lányversenyző van.:D 

(Akkor lehet, hogy mégis benevezek?)
Mit szólsz az iskolai műfüves pályához?
Hát…, jó hogy van, mert néha azon tudok gyakorolni.

Ért már valami sportbaleset?
A freestyle elég erősen igénybe veszi a térdeket, így a porckopás mindenkinél jelentkezik, sokszor volt zúzódásom, horzsolásom, mivel egyes trükkökben elég könnyű a levegőben a labdára lépni.

Na és emellett hogy megy a tanulás? 
Mivel nem kötött időben van, hogy edzés ettől-eddig, így a tanulás nem megy rosszul…

Általában MP3-al a füledben látlak, milyen zenéket hallgatsz szívesen, kedvenc együttesed, vagy számod?
Igen, zenére szoktam trükközgetni,  általában türelmem minden zenére van, de aminek van üteme és mennek rá a trükkök, olyanokat hallgatok inkább, főként underground zenéket.

Havonta 1x láthatunk téged és osztálytársaidat sapkában lófrálni a suliban. Magyarázd meg kérlek, miért és ki találta ki?
Ez az úgynevezett "sapkanap" amit minden hónap 14-én eljátszunk, azt hiszem Mészáros Ádám volt e ötlet megalkotója, a jó közös bulin kívül nincs más jelentése. Na meg egyértelmű, hogy a „sapkás” a 11/C-be jár.

Távolabbi terveid? 
Mérnöki szakon szeretnék majd továbbtanulni, a freestyle-ban pedig minél magasabb szintre szeretnék jutni… később jó lenne a Red Bullnál dolgozni, termék mintákat kóstolgatni. 

Ha valaki megnézné hogy mit tudsz, hol láthat legközelebb?
Vannak fellépéseim más freestylerekkel, általában a Fradi Futsal mérkőzésein szoktuk a félidőn egy kis show-val elkápráztatni a közönséget, az iskolában a DÖK napon fogok fellépni…

Köszönöm!

Szakadás
Pistike hazatérve az iskolából lelkesen meséli a papájának:
- Képzelt, azt tanultuk az iskolában, hogy némelyik állatnak minden télen új bundája van.
- Pszt, halkabban, nehogy ezt az anyád meghallja...!

[image: image19.wmf]Két kisfiú vitatkozik:
- Az én apukám sokkal jobb, mint a tiéd! - mondja az egyik.
- Nem igaz, az enyém a jobb! - vág vissza a másik.
- Az én bátyám sokkal jobb, mint a tiéd! - mondja az első.
- Nem, az én bátyám a jobb!
- Az én anyukám jobb, mint a tiéd! - mondja megint az első.
- Na, ez kivételesen igaz, ezt apukám is így mondta.

Móricka, mondd meg, mi történt 1802-ben?
- Akkor született Kossuth Lajos.
- Nagyon jó. És 1805-ben?
- Akkor lett hároméves.

A nyári szünetben Móricka felmegy játszani Pistikéhez, azok 10. emeleti lakásába. Délután hazajönnek Pistike szülei és kérdezik a gyereküket:
- Pistike, mit csináltatok Mórickával?
- Versenyeztünk, hogy melyikünk mer messzebbre kihajolni az ablakomból.
- És hol van Móricka?
- Ő nyert.

Ádámka bekopog a szomszédba:
- Csókolom! Az apukám szeretné elkérni a magnójukat!
- Na mi az, táncolni akartok?
- Nem, aludni!

Tanár a diákhoz:
- Ha jól felelsz egy kérdésemre, akkor megkapod a kettest földrajzból. Hány csillag van az égen?
- 2 316 524 - feleli a diák.
- Hát ezt meg honnan vetted?
- Ez már egy második kérdés, tanár úr.

Két kislány a játszótéren tologatja a babakocsiját. Egymás babáját csodálják. Az egyik kérdezi a másiktól:
- Hol vettétek ezt a szép babát és mennyibe került?
- A plázában vettük, 12 ezer forint volt. És a tiéd?
- A játék áruházban vettük, 15 ezerbe került.
Mikor ezt megbeszélik, arra jön egy igazi anyuka egy kisbabával. Megszólítják a kislányok:
- Honnan van a babád, és mennyi volt?
- A Rókus kórházból, 100 ezret fizettünk érte - mondja tréfásan a nő.
A két kislány továbbmegy, és rövid csönd után az egyik megszólal:
- Azt hiszem, ezt a nénit jól átverték!

Év végén vizsgáztatja a tanár az előző vizsgán megbukott diákokat. Mivel tudja, hogy ezek sokat nem tudnak az anyagból, a következő kérdéseket teszi fel:
- Ki tudja, hogy hívnak engem?
Nagy csend, senki se tud válaszolni.
- Na jó, akkor ma milyen tantárgyból vizsgáztok?
Megint nagy csend, erre se tud senki válaszolni. A tanár már majdnem könyörögve:
- Hát akkor legalabb azt mondjátok meg, milyen színű a tankönyv!
Senki se válaszol, csak a leghátsó sorban az egyik diák halkan mondja a padtársának:
- Te, ez meg akar buktatni minket!

Anya, apa miért kopasz? 
- Mert sokat gondolkodik.
- És neked miért hosszú a hajad?
- Na, menjél szépen játszani!

[image: image20.wmf]Két apuka beszélget: 
- Az én fiamnak olyan jók lettek a jegyei, hogy biztosan valami tudós lesz. És a tied? 
A másik elgondolkodik, majd azt mondja:
- Az én fiam hős lesz. Már most is nagyon bátor.
- Miből gondolod?
- Hát, amilyen bizonyítvánnyal haza mer jönni…

Pistikét felszólítja a tanárnő:
- Pistike, mondj egy igekötőt és egy személyes névmást!
- Ki, én?
- Nagyon jó!

Tudtad, hogy…

· az Uránusz bolygón a nyarak 21 földi évig tartanak?

· mit jelent a „bilateral periorbital hematoma.”? Monokli.

· a reggeli almaevés éberebbé teszi az embereket, mint a koffein?

· 1 gramm földben akár 3-400 millió élőlény is lehet?

· Hippokratesz, az orvostudomány atyja azt állította, hogy egy nő mellbősége növelhető, ha a hölgy hangosan énekel?

· az eddigi leghosszabb matematikai egyenlet, melyet egy tudományos lapban leközöltek, 215 oldal hosszúságú volt?

· a közlekedési balesetek számát tekintve december 23-a az év legveszélyesebb napja?

· az amerikaiak 4,6 százalékát alkotják a világ összlakosságának, de testsúlyuk alapján az össznépesség 7 százalékát teszik ki?

· minden másodpercben 15 millió vérsejt pusztul egy egy ember szervezetében?

Kirándulni voltunk!
írta: Józsa Benedek, 6.b
[image: image21.wmf]A 6.b osztály csütörtök reggel 8 órakor gyülekezett az iskola előtt. Amíg vártuk a buszt, elkezdett szemerkélni az eső. Végre - negyedórás késéssel - "ránk talált" a busz és Tibor bácsi. Bepakoltuk csomagjainkat és már indultunk is kétnapos kirándulásunkra.
Először Máriabesnyő felé vettük az irányt. Mire odaértünk az eső még jobban szitált. Az eső ellenére leszálltunk a buszról és 15 perc alatt belakmároztuk az otthonról hozott szendvicseket.
Kezdődhetett a kirándulás… Áthaladtunk a Máriabesnyő-Kegyhely feliratú kapun, megnéztük a síremlékeket, majd a templomban elhelyezett táblákon elolvastuk a település eredetét. Kilépve a templomból, kapkodtuk a lábunkat, hogy mielőbb elérjük a buszt, mert az esőmanók igencsak aktívak lettek.
Kicsit ázottan, rövid buszozás után értünk a Lázár-tanyára, ahol finom pogácsával és üdítővel vártak minket. Elsétáltunk egy kis házi állatkertbe, ahol láthattunk kacsákat, ludakat, pulykákat, lovakat, szamarakat, puli kutyust, nyuszikat. Ezután következett a lovaskocsizás a tanyán. Egy kicsi múzeumot alakítottak ki a tanyán, ahol megtekinthettük a Lázár-fivérek éremgyűjteményének egy részét, valamint a fogatokat, amivel versenyeztek. Elmondták nekünk, hogyan zajlottak régen a lovasversenyek. A múzeum után bekukkantottunk az istállóba.
Miután mindent körbejártunk, következett a rendkívül látványos előadás: pónik, paripák, ökörfogat, íjászok, lovas vitézek részvételével.
A program végeztével visszaszálltunk a buszba és a Veresegyházi Medvefarmra látogattunk el. Osztályfőnökünk megvette a jegyeket; körbejárva megnéztük a macikat, farkasokat, szarvasokat. Mivel az eső kitartóan esett, sajnos nem sok időt töltöttünk itt.
Buszra fel és irány a Vácrátóti Arborétum. A Berkenye-házban megnéztük a kiállítást, értékes ismereteket szerezve a növényvilágról, de az arborétum megtekintése elmaradt, a már többször említett eső miatt.
Újból pihenés és traccsparti a buszon és irány Diósjenő, ahol a szállásunk volt. Megérkezésünkkor jött a meglepetés: a felújítottnak hirdetett kempinget mi nem láttuk annak.
Elfoglaltuk a szobákat és lesétáltunk a Mona Lisa pizzériába, ahol brassóival és palacsintával lakhattunk jól. A kiadós vacsora után jólesett a séta vissza a kempingbe, ahol este 11-ig beszélgettünk, tévéztünk.
 Péntek reggel az orrunkig sem láttunk a ködtől, de a pizzériához odataláltunk, hogy megegyük a zsömle-virsli-mustár reggelit.
Következő úti célunk a Nógrádi Vár volt, amelynek kilátójából Diósjenőig el lehetett látni, mert a köd szép lassacskán felszállt. A vár megtekintése után visszamentünk Diósjenőre ebédelni: csontleves és pizza volt a menü.
Ezután a jóllakott társaság másodszor is kísérletet tett a Vácrátóti Arborétum szépségeinek felfedezésére. Az „időjárás felelős” sajnos nem állt a helyzet magaslatán, mert újból megáztunk és tocsogtunk a sárban.

 Kétnapos kirándulásunk utolsó állomása a Gödöllői Kastély volt. A kiállítás szép volt, mindannyiunknak tetszett. Kaptunk egy feladatlapot, amit több-kevesebb sikerrel oldottunk meg. Kirándulásunkat a kastély körbejárásával fejeztük be. A hazafelé út zökkenőmentes volt, este 6-ra értünk az iskolához. 
 A két nap gyorsan eltelt, érdekes dolgokat láttunk, hallottunk.
Köszönjük Judit néni és József tanár úr !

Veresegyházon 1998. november 24-én nyílt meg Közép-Európa egyetlen medvemenhelye. Itt lakom. Az 5,5 hektáron elterülő együttes, 3,5 hektárnyi egybefüggő kifutójában kedvünkre játszhatunk a 38 barnamedve társammal. 16 Kamcsatkai egyed és 17 erdélyi Európai medve él nálunk. A területen 8 darab szűk bejáratú, ámde öblös mesterséges barlang van elhelyezve. Egy-egy barlangban ketten hárman vagyunk. Két, egyenként 160 négyzetméteres mesterséges tó van kialakítva, melyet rendszeresen utántöltenek. Ez biztosítja az ivóvizünket, valamint a tavakban telepített kárászok is élnek. Nyami..nyami.. Ezeket ugyan nehéz megfogni, de jó időtöltés a kergetőzés. Ennek a játszótérnek nagy sikere van a medvék között. A természetes élőhely minél tökéletesebb reprodukálása érdekében 1,5 hektáros fenyves erdő biztosítja az elrejtőzést, és a fáramászás lehetőségét.

Gyere látogass meg! Várlak!

Medve László ( Maci Laci)

Gólyabál
írta és fényképezte: Stubnya Bence, 8.b

A Balassit idén ősszel is ellepték a gólyák. Mint minden évben most is játékos vetélkedővel köszöntötte a nyolcadik évfolyam az ötödikes kisdiákokat. A játékokat egymás után rendezték az osztályok, először az A, Almási Andi néni osztálya, majd a B, Marton János osztálya és végül a C, Judit nénié. A két ötödikes osztály (Kaszab László, és Marosi Andrea ofő vezetésével) összemérhette az erejét, kötélhúzásban, újságpapír táncban, „múmia” készítésben, fiú sminkkészítésben, ital felismerésben, fergeteges hangulat közepette zajló „limbó hintózásban”… és még sok más mulatságos versenyszámban. A versenyt végül a B osztály, azaz Marosiné Dékán Andi néni és Faragó Ildikó néni osztálya nyerte, elenyésző 1 ponttal. A nyertes osztály tortát nyert, majd megtették a szokásos „esküt”. Mint minden évben idén is vicces szöveget mondva fél lábon állva kellett megesküdniük, hogy hűségesek lesznek a Balassi fészekhez, nem lesznek fészekhagyók. Versenyek után az osztályok különböző programokkal várták a diákokat, többek között: teaház, koktélbár, büfé, labirintus, hajfestés…stb. A kedves szülők idén is kitettek magukért, finomabbnál finomabb házi sütésű sütik, palacsinták, szendvicsek sorakoztak a büfében. Az járt jól, aki végig ott maradt, mert az utolsó negyed órában minden ételt és italt ingyen adtak. A zenét Kator Bálint DJ szolgáltatta, mely óriási hangulatot teremtett a máskor péntek esténként csendes iskolában. Kedves ötödikesek, már csak 3 év és ti rendezhetitek a gólyabált, az akkori fiókáknak (engedtessék meg egy kis reklám, jövőre Szabó Zoltán és Bíró Róza osztálya rendezi a gólyabált!)

Elgondolkodtal mar azon, mennyi helyen talalkozol a
C-vel?
Ha megfigyeled, a mindennapjaid szerves részévé valt
ez a szép bet.
Felkelsz, véletleniil lerigod a CiCadat az agyrol.

A tukor el6tt azon kapod magad, hogy Colgate
fogkrémeddel Csillogora sikalod a fogaid.
Reggelire HéesCét vagy CappuCinot iszol, és egy
Cerbona szeletet tomsz magadba, majd fel6lt6zél, de el

ne feledd a Cipédet!
Iskolaba te is csak Combinoval mennél, annak
ellenére, hogy nem is arra laksz.
A suliban mindig Ceruzaval irsz, a tollat nem szereted.
Néha megeszel egy
Csomag Csokit, hiszen az serkenti az agymikodésedet.
bédre Céklat vagy Cukkinit eszel, és a limonadét is so
Citrommal szereted, és tudod, hogy a C-vitamin
egészséges.

Téori 6ran Corvin Janosrél és Csak Matérol szeretsz
tanulni, de a Ciklohexanokat is szereted.
Csokonai miveit fejbél tudod, otthon is Csak Cseh
amast, Chert, EriC Claptont hallgatsz, a tévében Csak a
Csillag sziiletiket, a Csillagok haborujat, CsaCska
angyalt, Charlie angyalait, CSI-t és a Comedi Central-t
nézed, mikézben Chipset és Csokit eszel, amit a
Coopban vagy a CBA-ban vettél.

Mikor agyba bujsz, anyukad egy Cuppanés puszit ad a:
arCodra, Cumival a szadban alszol el és almaidban
Ciprus integet vissza...

Latod, a C mindig veled van!
Csdk:a11.C

Most te is írhatsz az újságba!

Várjuk ötletedet! Miről olvasnátok szívesen? Történt veled valami érdekes? Ismersz olyan embert akit érdekes lenne bemutatni? Segíts, hogy az újság minél színesebb, színvonalasabb legyen!

Tervezett rovataink amire várjuk jelentkezéseteket: 

· Bemutatkozik a ……osztály.

· Két tanár párhuzamos bemutatása ( a kiválasztás, sorsolás alapján ).

· Utolsó évünk a Balassiban ( 12.-es osztály).

· Első évem a Balassiban (5.-es osztály).

· Érdekes sportot űzök.

· Érdekes hobbim van.

· Különleges állatom van.

· Bemutatom a gyűjteményemet ( bélyeg, szalvéta, bogár, stb.).

· Érdekes helyen jártam (Külföld, Magyarország).

· Kiállítást, múzeumot, filmet, könyvet ajánlok…

· Versenyeredmények, versenyek.

· Iskolai programok.

· Egyéb.

Jó híreink vannak! Te, aki most ezt olvasod minden bizonnyal túlélted az iskola első hónapját, amiért igen büszke lehetsz magadra! Persze, voltak, akik elbuktak, és most az ágyat nyomják. Nekik jobbulást kívánunk ezekben a szeszélyes időkben!


�Úgy érzem októberre két- féle diákfajtát különböztethetünk meg: az egyik, aki az iskolai nap végeztével teljesen kifárad, és hazaérve csak aludni akar; és a másik, aki már a buszon hazafelé menet elalszik. De kitartás! Azért a szeptember sem volt rossz! Visszazökkeni a régi kerékvágásba, vagy épp belerázódni az iskolai rendbe, netán az új tantárgyak iránt érdeklődni, ezek mind annak a ténynek a jelei: bizony, iskolába járunk. A barátokkal nevetgélni, elkésni az első órákról, elfelejteni a házi feladatot, ezek pedig annak a jelei, hogy mi is csak emberek vagyunk. (Ez nem buzdítás! Tényközlés.)


Jó jegyeket, sok energiát és vidám élményeket kívánunk októberre!


A szerkesztők.

A hónap idézete.�„A jó tanító nem saját tudásának gyümölcseit osztja meg a tanítványaival, hanem megmutatja nekik, hogyan arassák le saját gondolataik gyümölcseit.”�(Kahlil Gibran)

